Indiese diplomaat verlaat VSA na twisDevyani Khobragade. Foto: Reuters ‘n Peroneellid van die Indiese konsulaat in New York is onderweg terug na Indië nadat sy aangekeer is omdat sy glo vals visumbesonderhede oor haar huishulp verskaf het, en sy na bewering die huishulp ook minder as die Amerikaanse minimumloon betaal het. Indië het hom op diplomatieke immuniteit vir die 39-jarige Devyani Khobragade beroep, wat nie deur die VSA aanvaar is nie. Indië het haar toe tot die Indiese afvaardiging by die VN toegevoeg, en sy het só diplomatieke immuniteit verkry. Die VSA het hierop versoek dat sy teruggeroep word. Volgens Khobragade se regsverteenwoordiger keer sy na Indië terug met haar kop omhoog, en vol vertroue dat die waarheid sal seëvier. Indië is ook boos dat sy na haar inhegtenisname glo aan deursoeking onderwerp is. Betogings van protes vind in Indië plaas waar geëis word dat Amerikaanse produkte geboikot word.